Հավելված N4

Հայաստանի Հանրապետության

կառավարության 2022 թվականի

.......................-ի N..... -Ն որոշման

ԱՌԱՋՆԱՀԵՐԹՈՒԹՅՈՒՆՆԵՐ

ԲՆԱԿԱՐԱՆԱՅԻՆ ՖՈՆԴԻ ՈՒԺԵՂԱՑՄԱՆ և ՎԵՐԱԿԱՌՈՒՑՄԱՆ ԿԱՄ ՔԱՆԴՄԱՆ

1. Սույն որոշման համաձայն իրականացվող աջակցության ծրագրերն իրականացվում են փուլային եղանակով և առաջին փուլով՝ մինչև 2026 թվականը, աջակցության ծրագրերի շրջանակներում պետք է մեկնարկի տեխնիկական վիճակի հետազննության արդյունքում 2021 թվականի դրությամբ տրված եզրակացությունների համաձայն քանդման ենթակա՝ վթարային (4-րդ աստիճանի վնասվածություն ունեցող) բազմաբնակարան շենքերի առնվազն 70 տոկոսի խնդրի լուծումը:

2. Բնակարանային ֆոնդի ուժեղացման և վերակառուցման կամ քանդման առաջնահերթությունը որոշվում է՝ հիմք ընդունելով քաղաքաշինության բնագավառի նորմատիվ-տեխնիկական փաստաթղթերի պահանջները և ելնելով բնակիչների կյանքին և առողջությանը ուղղակի վտանգի սպառնալիքից՝ շենքը բնութագրող` շենքի վնասվածության, բնակարանների թվի, հարկայնության, աստիճանավանդակների վիճակի ցուցանիշների և բնակիչների վերաբնակեցման համար անհրաժեշտ ծախսերի գնահատման միջոցով` բալային եղանակի կիրառմամբ:

3. Սույն որոշմամբ սահմանվող քաղաքականության համաձայն իրականացվող ծրագրերի ժամանակ բազմաբնակարան շենքերի ուժեղացման և վերակառուցման կամ քանդման առաջնահերթությունների որոշման ժամանակ հիմք են ընդունվում հետևյալ մոտեցումները.

1) առաջնահերթ են դիտարկվում առավել վատթար տեխնիկական վիճակում գտնվող բազմաբնակարան շենքերը, իսկ միևնույն տեխնիկական վիճակում գտնվող բազմաբնակարան շենքերի դեպքում առաջնահերթությունը որոշվում է սույն հավելվածի 4-րդ կետով նախատեսված ցուցանիշների համաձայն,

2) սույն կետի 1-ին ենթակետում նշված վիճակի հավասարության պարագայում հիմք է ընդունվում`

ա. շինությունների սեփականատերերի կողմից ներդրվող միջոցների չափը,

բ. շենքում բնակվող և աղքատության ընտանեկան նպաստի համակարգում ընդգրկված ընտանիքների թիվը,

գ. շենքի տեղադրության (տարածագնահատման գոտիականության) գործակիցը:

4. Բազմաբնակարան շենքերի դեպքում առաջնահերթությունը որոշելու ժամանակ օգտագործվող ցուցանիշներն են`

1) վնասվածությունը,

2) հարկայնությունը,

3) շենքի բնակարանների թիվը,

4) աստիճանավանդակների վիճակը,

5) ընտանիքների վերաբնակեցման համար անհրաժեշտ ծախսերը:

5. Ուժեղացման և վերակառուցման կամ քանդման ենթակա բազմաբնակարան շենքերիի վնասվածության ցուցանիշները բնութագրվում են առավելագույնը 10 միավորով:

6. Հարկայնությունն՝ առավելագույնը 5 հարկի դեպքում, ընդունվում է 10 միավոր, մնացած դեպքերում` գնահատվում է համամասնորեն:

7. Ուժեղացման և վերակառուցման ենթակա բազմաբնակարան շենքի բնակարանների թիվն՝ առավելագույնը 72 բնակարանի դեպքում, ընդունվում է 10 միավոր, մնացած դեպքերում` գնահատվում է համամասնորեն:

8. Աստիճանավանդակների վիճակը բնութագրվում է` ելնելով բնակիչների տարահանման հնարավորության աստիճանից, և առավելագույնն ընդունվում է 10 միավոր, մնացած դեպքերում` գնահատվում է համամասնորեն:

9. Մեկ ընտանիքի բնակարանային պայմանների բարելավման համար անհրաժեշտ ծախսերի ցուցանիշի միավորն ընդունվում է 10 միավոր` անհրաժեշտ միջոցների նվազագույն չափի դեպքում:

10. Բազմաբնակարան շենքերի ուժեղացման և վերակառուցման կամ քանդման առաջնահերթության բանաձևը որոշվում է սույն կարգի 5-9-րդ կետերում նշված ցուցանիշների թվային արժեքների գումարով: Բանաձևի օգնությամբ հաշվարկվում է յուրաքանչյուր բազմաբնակարան շենքի միավորը` մեկ տասներորդականի ճշտությամբ, իսկ առաջնահերթությունը տրվում է առավելագույն միավորներ ունեցող բազմաբնակարան շենքերին` ըստ նվազող միավորների:

11. Սույն հավելվածով հաստատված առաջնահերթությունների պայմանների հավասարության դեպքում առաջնահերթությունը տրվում է այն բազմաբնակարան շենքին, որի սեփականատերերի մասնակցությունն ամենաբարձրն է:

12. Անհատական բնակելի տների դեպքում առաջնահերթ են դիտարկվում առավել վատթար տեխնիկական վիճակում գտնվող անհատական բնակելի տները, իսկ բնակելի տների նույն տեխնիկական վիճակում գտնվելու դեպքում առաջնահերթությունը որոշվում է հետևյալ հերթականությամբ՝

1) առավելագույն թվով անդամներ ունեցող ընտանիքներ,

2) զոհված (մահացած) կամ առաջին կամ երկրորդ խմբի հաշմանդամություն ունեցող զինծառայողի (ազատամարտիկի) ընտանիքներ,

3) բազմազավակ (երեք և ավելի անչափահաս երեխա ունեցող) ընտանիքներ,

4) սոցիալապես անապահով և հատուկ խմբերին դասված ընտանիքներ,

5) առաջին կամ երկրորդ խմբի հաշմանդամություն ունեցող անձի (անձանց) առկայությամբ ընտանիքներ,

6) երիտասարդ ընտանիքներ (ամուսինների գումարային տարիքը՝ 70 տարեկան),

7) այլ: